ประกาศกรมสรรพสามิตประกาศกรมสรรพสามิตเรื่อง หลักเกณฑ์ และเงื่อนไขในการยกเว้นภาษีสำหรับแก้วเลดคริสตัลและแก้วคริสตัลอื่นๆ ที่นำไปใช้เป็นวัตถุดิบหรือส่วนประกอบในการผลิตสินค้าหรือสิ่งของอื่น---------------------------- เพื่ออนุวัตตามประกาศกระทรวงการคลัง เรื่อง ยกเว้นภาษีสรรพสามิต (ฉบับที่ ๕๒) ลงวันที่๑๑ มีนาคม ๒๕๔๑และเพื่อให้การปฏิบัติเกี่ยวกับการขอยกเว้นภาษีสรรพสามิตสำหรับแก้วเลดคริสตัลและแก้วคริสตัลอื่น ๆ ที่นำไปใช้เป็นวัตถุดิบหรือส่วนประกอบในการผลิตสินค้าหรือสิ่งของอื่นเป็นไปโดยถูกต้องและรัดกุมตลอดจนเป็นไปในแนวทางเดียวกัน กรมสรรพสามิตจึงกำหนดหลักเกณฑ์ และเงื่อนไขในการยกเว้นภาษีไว้ ดังต่อไปนี้ ข้อ ๑ให้ผู้ประกอบอุตสาหกรรมหรือผู้นำเข้าที่ประสงค์จะขอรับการยกเว้นภาษีสรรพสามิตสำหรับแก้วเลดคริสตัลและแก้วคริสตัลอื่น ๆซึ่งจะนำไปใช้เป็นวัตถุดิบหรือส่วนประกอบในการผลิตสินค้าหรือสิ่งของอื่นยื่นคำขอต่ออธิบดีกรมสรรพสามิตหรือผู้ซึ่งอธิบดีมอบหมายตามแบบภษ. ๐๑-๕๑ ท้ายประกาศนี้ ณกรมสรรพสามิตหรือสำนักงานสรรพสามิตจังหวัดแห่งท้องที่ที่โรงอุตสาหกรรมที่จะขอยกเว้นภาษีตั้งอยู่หรือสำนักงานสรรพสามิตจังหวัดแห่งท้องที่ที่ด่านศุลกากรที่มีการนำเข้าตั้งอยู่พร้อมด้วยหลักฐานที่อธิบดีหรือผู้ซึ่งอธิบดีมอบหมายกำหนด ในกรณีที่ผู้ประกอบอุตสาหกรรมหรือผู้นำเข้าขอรับการยกเว้นภาษีตามวรรคหนึ่งเพื่อนำไปใช้เป็นวัตถุดิบในอุตสาหกรรมซึ่งมิได้เป็นโรงอุตสาหกรรมตามกฎหมายสรรพสามิต ผู้ขอยกเว้นภาษีจะต้องดำเนินการให้เจ้าของหรือผู้แทนซึ่งรับผิดชอบของอุตสาหกรรมแห่งนั้นนำหลักฐานแสดงความยินยอมให้พนักงานเจ้าหน้าที่เข้าทำการตรวจสอบสถานที่เก็บวัตถุดิบ ตลอดจนบัญชีเอกสาร หลักฐานต่าง ๆเกี่ยวกับการใช้วัตถุดิบที่ได้รับการยกเว้นภาษีนั้น ข้อ ๒เมื่ออธิบดีหรือผู้ซึ่งอธิบดีมอบหมายสั่งให้ยกเว้นภาษีสรรพสามิตสำหรับแก้วเลดคริสตัลและแก้วคริสตัลอื่น ๆซึ่งจะนำไปใช้เป็นวัตถุดิบดังกล่าวในข้อ๑ แล้ว ให้ผู้ประกอบอุตสาหกรรมหรือผู้นำเข้าที่ขอยกเว้นภาษีสรรพสามิตแจ้งให้พนักงานสรรพสามิตแห่งท้องที่ที่โรงอุตสาหกรรม หรืออุตสาหกรรมอื่นที่ใช้แก้วเลดคริสตัลและแก้วคริสตัลอื่นๆ เป็นวัตถุดิบตั้งอยู่ทราบเป็นหนังสือเพื่อทำการตรวจสอบจำนวนและปริมาณของแก้วเลดคริสตัลและแก้วคริสตัลอื่น ๆก่อนนำเข้าเก็บในโรงอุตสหกรรมหรือก่อนส่งไปยังอุตสาหกรรมที่ใช้แก้วเลดคริสตัลและแก้วคริสตัลอื่น ๆ เป็นวัตถุดิบหรือส่วนประกอบในการผลิตสินค้าหรือสิ่งของอื่น ข้อ ๓ให้เจ้าพนักงานสรรพสามิตอย่างน้อย๒ คน ไปทำการตรวจสอบจำนวนและปริมาณของแก้วเลดคริสตัลและแก้วคริสตัลอื่น ๆ ที่ได้รับการยกเว้นภาษีสรรพสามิตก่อนนำเข้าเก็บในโรงอุตสาหกรรม หรืออุสาหกรรมที่ใช้แก้วเลดคริสตัลและแก้วคริสตัลอื่น ๆ เป็นวัตถุดิบในการผลิตสินค้า ดังนี้ ๓.๑สำหรับการบริหารราชการส่วนกลางประกอบด้วย (๑) ผู้อำนวยการส่วนคืน ยกเว้นและลดหย่อนภาษีหรือผู้แทน (๒)ผู้อำนวยการส่วนควบคุมการผลิตและจำหน่ายหรือผู้แทน ๓.๒สำหรับการบริหารราชการส่วนภูมิภาคประกอบด้วย (๑) เจ้าหน้าที่บริหารงานสรรพสามิต ๗ฝ่ายบริหารการจัดเก็บภาษีหรือผู้แทน (๒)สรรพสามิตอำเภอแห่งท้องที่ที่โรงอุตสาหกรรมตั้งอยู่หรืออุตสาหกรรมอื่นที่ใช้แก้วเลดคริสตัลและแก้วคริสตัลอื่น ๆเป็นวัตถุดิบตั้งอยู่หรือผู้แทน เมื่อตรวจสอบจำนวนและปริมาณของแก้วเลดคริสตัลและแก้วคริสตัลอื่นๆ ที่ได้รับยกเว้นภาษีสรรพสามิตเสร็จแล้วให้ทำบันทึกไว้เป็นหลักฐานสองฉบับ มอบให้ผู้ประกอบอุตสาหกรรมหรืออุตสาหกรรมอื่นที่ใช้แก้วเลดคริสตัลและแก้วคริสตัลอื่นๆ เป็นวัตถุดิบหนึ่งฉบับ อีกหนึ่งฉบับเสนอกรมสรรพสามิต หรือสำนักงานสรรพสามิตจังหวัด เพื่อเป็นหลักฐานในการตรวจสอบ ข้อ ๔ให้ผู้ประกอบอุตสาหกรรมหรือผู้นำเข้าที่ได้รับการยกเว้นภาษีจัดส่งหลักฐานแสดงความจำนวนและปริมาณของแก้วเลดคริสตัลและแก้วคริสตัลอื่นๆ ที่ส่งเข้าเป็นวัตถุดิบในโรงอุตสาหกรรม หรืออุตสาหกรรมอื่นต่อเจ้าพนักงานสรรพสามิตแห่งท้องที่ที่โรงอุตสาหกรรมนั้น ๆตั้งอยู่ ตรวจสอบและลงลายมือชื่อรับรองให้กรมสรรพสามิตภายใน ๑๐ วัน นับแต่วันที่นำแก้วเลดคริสตัลและแก้วคริสตัลอื่น ๆ เข้าในโรงอุตสาหกรรมหรือภายใน ๑๐ วัน นับแต่วันที่นำเข้าไปในอุตสาหกรรมผลิตสินค้าอื่น สำหรับกรณีนำเข้า ข้อ ๕ให้เจ้าพนักงานสรรพสามิตแห่งท้องที่ที่โรงอุตสาหกรรมตั้งอยู่จัดทำบัญชีการรับ - การจ่ายแก้วเลดคริสตัลและแก้วคริสตัลอื่น ๆ ตามแบบทะเบียนวัตถุดิบ กต. ๐๑ เพื่อบันทึกรายการที่เกิดขึ้นไว้เป็นหลักฐานในการตรวจสอบ ข้อ ๖ให้ผู้ประกอบอุตสาหกรรมซึ่งนำวัตถุดิบไปใช้แจ้งกรรมวิธีการผลิตสัดส่วนของวัตถุดิบที่ใช้ในการผลิตสินค้าสำเร็จรูปแต่ละชนิด และส่วนที่สูญเสียจากการผลิตว่าเป็นอัตราส่วนเท่าใดต่ออธิบดีหรือผู้ซึ่งอธิบดีมอบหมาย ข้อ ๗ให้กองวิเคราะห์สินค้าและของกลางดำเนินการวิเคราะห์กรรมวิธีการผลิตว่าวัตถุดิบที่ได้รับการยกเว้นภาษีจะผลิตเป็นสินค้าสำเร็จรูปตามชนิดและปริมาณเท่าใด เพื่อประกอบการตรวจสอบการชำระภาษี ข้อ ๘ในกรณีที่แก้วเลดคริสตัลและแก้วคริสตัลอื่น ๆ ที่นำไปใช้เป็นวัตถุดิบในการผลิตสินค้าได้สูญหายหรือขาดจำนวนไปเมื่อเปรียบเทียบกับผลการตรวจวิเคราะห์ตามข้อ ๗ เกินกว่าอัตราสัดส่วนของวัตถุดิบส่วนที่สูญเสียตามที่อธิบดีกำหนดให้ผู้ประกอบอุตสาหกรรมหรือผู้นำเข้านั้นมีหน้าที่เสียภาษีสำหรับแก้วเลดคริสตัลและแก้วคริสตัลอื่นๆ ตามชนิดและจำนวนที่สูญหายหรือขาดจำนวนไปในอัตราภาษีที่ใช้บังคับอยู่ในขณะที่นำแก้วเลดคริสตัลและแก้วคริสตัลออกจากโรงอุตสาหกรรมหรือวันที่นำเข้าเว้นแต่จะพิสูจน์ได้ว่าการสูญหายหรือขาดจำนวนไปนั้น เกิดจากกรรมวิธีการผลิตหรือกรณีอื่นที่อธิบดีอนุมัติตามที่เห็นสมควร ข้อ ๙ประกาศนี้ให้ใช้บังคับตั้งแต่วันที่ออกประกาศเป็นต้นไป ประกาศณ วันที่ ๓๐ เมษายน พ.ศ. ๒๕๔๑ สมชัย ฤชุพันธุ์ อธิบดีกรมสรรพสามิต[ดูข้อมูลจากภาพกฎหมาย][รก.๒๕๔๑/๔๔ง/๘/๒ มิถุนายน ๒๕๔๑] พรพิมล/พิมพ์/แก้ไข ๒๓ก.ค ๒๕๔๕ A+B(C )